NOVEL TERUTU JEMU AMBUN LEMAI
Tusun Ke-33 DITERIMA MASUK KOLEL MATRIKULASI BA pengerami beserara ke Nadia, Jack Umin tak dipeda runggu amat. Lebuh Nadia ngagai opis iya pagi hari siti, iya betabi jari enggau Nadia. Jaku ti dipansutka iya ngasuh Nadia balat sinu. “Arapka Nadia mujur dalam pelajar nuan lalu ulih nampung ngagai U lalu terus bulih pengawa jemah ila. Maya Nadia udah gawa ila, uncle udah pinchin. Maya Nadia di Kolej Matrikulasi ila, anang sanggu enti bisi apa-apa penanggul. Anang sanggu contact uncle. Tu lumur handphone aku,” ku iya nyuaka nya ngagai Nadia. “Terima kasih uncle. Terima kasih ke tulung nuan sekumbang aku ke ngajar ditu. Minta ampun enti ulah tauka jaku aku bisi salah sekumbang aku ke ditu.” “Aku beterima kasih ke servis nuan. Taja nuan enda lama ditu, nuan mayuh meri peransang ngagai sida nembiak di sekula tu. Sekumbang nuan ditu ati uncle chukup lantang,” ku Jack Umin. Nadia iran berundingka jaku Mr. Jack Umin nya. Nadia mega enda meretika ulah orang tuai nya lebuh ti betunga mua enggau iya. Suah Nadia tepedaka iya tembu tak telengga lilih merening Nadia. Lebuh iya ditemu Nadia merening iya, mua orang tuai nya bebali mirah lalu ai mata iya seruran meili-ili ba kelupak mata iya. Nadia bisi bendar ati deka nemu tang enda kempang nanya ngagai iya empu tauka ngagai pengajar bukai. Ba runding Nadia Kepala Pengajar nya baka ke bisi utai deka disebut ngagai Nadia. Iya ke bendar, Nadia sinu ngenang jaku Kepala Pengajar nya lalu balat bendar alit ati ka ulah iya. Nadia majak enggai tinduk. Di luar din asai ke bisi didinga iya munyi deru guntur. Enti di menua din, hari serum-serum munyi nya enda tentu manah berita dibai iya. Nadia mega asai ke bisi ninga munyi bubut bemunyi tiga kali. Enda patut bisi bubut maya tu hari. Tambah mega tu di puak-puak nengeri ku ati iya. Nadia lalu irauka indai iya. Iya irauka aki enggau ini iya ke sama udah tuai. Kada enda bisi enda gerai, enda nyamai seduai iya. Enti apa-apa nyadi kati ku jalai pulai jampat? Nasit peresa udah tembu. Semina result ke agi dianti. Pemutus peresa nya ukai jampat pansut. NADIA NGIRA BELANJA Nadia lalu ngira dalam runding iya belanja iya ke agi. Duit PTPTN agi bisi. Nya endang disimpan dikena pulai ila ku ati iya. Iya lalu ingatka duit bukai ke dikemisi iya sebedau iya mupuk suba baka tulung Kementerian Pendidikan Malaysia dibayar baru udah PTPTN pansut, duit tulung kedua-dua YB, wakil rayat  sida empu enggau duit disimpan tudah indai iya. Cikgu Dayang pan selalu bank in ngagai akaun Nadia tiap-tiap bulan. Nadia balat muji dalam ati pemutus ati Cikgu Dayang nulung iya. Cikgu nya tetap ingatka danji iya enggau Nadia enggau indai Nadia. Nyau ingatka YB kaban Council Negeri nya, ke mega siku ari kaban menteri di Kebinet Menua Sarawak, amat siru lalu nemu penusah rayat ke dipegai iya. Maya Nadia deka nurun lalu kalat-kalat begigaka belanja, menteri nya benung di menua tasik. Seninjik Seketeri iya ulih betalipaun ngagai iya madahka penusah Nadia ke balat nguna tulung menteri nya. Menteri nya lalu nadai mayuh jaku lalu ngasuh PS iya nganjung enggau naka pengelengkas duit tulung ti nadai disadang Nadia sekali-kali. Duit segera, dianjung iya sehari apin Nadia mupuk ngagai Kolej Matrikulasi. MP mega sama nemu penanggul Nadia lalu bisi mega nyuaka tulung. Iya datai batang tubuh nyuaka tulung nya. Iya madahka pengaga ati diri nemu siku ari nembiak di sita menua iya bulih pemujur nampung pelajar baka nya. Ari nya iya enggau naka ulih meri tulung awakka peluang ke diberi ngagai nembiak baka Nadia nya enda dibuai sengapa ketegal ke nadai belanja. Ku iya, mayuh nembiak diberi peluang nyambung pelajar baka nya tak enda bekira, enda minta tulung orang tang tak ngenatka diri enda nurun. Nya pengerugi besai, ku iya. Nadia amat muji kedua-dua iku pengari rayat nya ke amat-amat ibuhka orang ke tusah. Nadia ingatka pengelantang asai ati iya enggau indai iya lebuh nerima bantu ngemayuh nya. Enti ukai orang ke panjai runding, bisi pan seduai iya duit, enda mih seduai iya ulih nulung ngemayuh nya. Nya mih pengari ke ‘berjiwa rakyat’ ke ku orang. Bekaul enggau nya, Nadia lalu ingatka kedua-dua iku pengari rayat nya ke selalu datai betemu enggau rayat ba mayuh macham pengerami. Maya sekula bisi ngatur lumba darat, seduai iya datai. Maya bisi pengawa pengari rayat betemu enggau rayat diatur, seduai iya sama-sama bisi datai lalu kesuah agi seduai iya sama bejaku, sama ninggalka ajar. Enti seduai iya enda sama, siku ari seduai ga datai. JAKU MENTERI MAYA PESTA BATANG AI Maya pengerami belumba perau di Batang Ai, Pesta Batang Ai lebuh nya, seduai iya sama bisi datai laban pengawa nya dipenyadi ulih Datuk Menteri empu. Dini-dini alai seduai iya bisi peluang, seduai iya seruran ngelalau apai indai ngambi berat pasal pelajar sekula anak enggau uchu diri. Pemandai nya senyata ti balat beguna kelebih-lebih agi ba dunya ICT enggau dunya ke nadai garis menua baka kemaya hari tu. Nadia lalu ingatka lansa jaku YB Datuk ba siti pengerami sebedau Nadia nurun suba. “Kemaya hari tu, perintah udah mayuh nulung rayat awakka anak kitai ulih belajar ba Palan Pelajar Tinggi. Bisi palan nya tanggung perintah, iya nya, IPTA, Institusi Pengajian Tinggi Awam enggau iya ti ukai tanggung perintah, IPTS, Institusi Pengajian Tinggi Swasta. Ketegal tu, nadai kebuah kitai Iban enda ngambi peluang tu nyengulaka anak nitihka juluk ati perintah ti meransang genap buah rumah ngeluarka abis nadai dua tiga iku graduate, nyerumba taun 2020. “Diatu kitai ke diau di Batang Ai udah balat maju. Nama menua kitai udah ditemu orang di seluruh dunya. Kita nemu mayuh bendar temuai datai ngusung Hidro Batang Ai. Rayat kitai ditu udah ngasaika penyamai ti dibai pemansang dalam kandang 20 puluh taun tu. Utai ti ditanam kitai baka kelapa sawit enggau getah udah mansutka asil lalu udah ngangkatka tikas pengidup kitai.  Nambahka nya, kitai ditu beberita laban kitai ke mayuh ngasilka ikan ti ditupi dalam sangkar. Ikan Batang Ai laku dijual di mayuh endur di menua kitai ditu. “Dunya majak mansang, nya alai kitai enda tau enda beserakup enggau perintah ngemansangka menua diri. Menua kitai enda ulih mansang enti kitai nadai ngeluarka pengereja pengawa ke ngembuan pemandai enggau pengelandik ti diguna kelebih agi pemandai enggau pengelandik ti bekaul enggau gudang enggau pengeluar barang di menua kitai. Nya mih kebuah pelilih menua kitai enggau bagi menua bukai bela besemekih nempa orang ke pandai. Nya alai bebendar mih kitai nyengulaka anak awakka sida ulih nampung pelajar masuk universiti. Kami dua YB MP udah besetuju bela deka meri duit peransang ngagai sapa anak ke bisi masuk IPTA tauka IPTS. Nya alai, sapa ke bisi anak nampung pelajar ngagai Palan Pelajar Tinggi anang sanggu betemu enggau kami dua”. Siti da agi chunto YB Datuk amat-amat ibuhka nembiak ke datai ari pelilih menua dipegai iya, nya iya ke enda disadang-sadang datai nemuai ngagai bala nembiak ke datai ari kandang menua iya ke belajar di Institut Latihan Kemahiran Perindustrian di Kota Samarahan. Gambar iya begulai enggau bala nembiak bisi ayan di surat kabar. Iya ke kiruh ngabas bala nembiak nya mandangka iya amat-amat ingatka rayat ke dipegai iya di menua iya empu lalu ukai semina nyebut pasal pengibuh enggau penyiru iya enggau mulut aja. Penemuai iya tetap mai pengeransing ngagai bala nembiak dia awakka bebendar belajar ngulihka pengelandik ke beguna dudi hari ila. Oleh JANTAN UMBAT 
See author's posts
